OBRAZLOŽITVENI MEMORANDUM

1. OZADJE PREDLOGA

Mednarodna telekomunikacijska zveza (ITU) je posebna agencija Združenih narodov, katere cilj je „z učinkovitimi telekomunikacijskimi storitvami spodbujati mednarodno sodelovanje med narodi ter njihov gospodarski in družbeni razvoj“. 27 držav članic Evropske unije (EU) je članic ITU z glasovalno pravico, Evropska komisija pa je sektorska članica brez glasovalne pravice.

Na konferenci pooblaščenih predstavnikov ITU leta 2010 je bilo sklenjeno, da bo od 3. do 14. decembra 2012 v Dubaju potekala Svetovna konferenca o mednarodnih telekomunikacijah (WCIT), na kateri naj bi revidirali Mednarodna telekomunikacijska pravila (ITR). ITR določajo splošna načela za zagotavljanje in opravljanje mednarodnih telekomunikacij in so zbrana v mednarodni pogodbi, ki jo je podpisalo 178 držav.

Medtem ko ITR urejajo vprašanja o mednarodnih (v nasprotju z domačimi) telekomunikacijskih storitvah, so nekateri vidiki ITR neposredno povezani z vprašanji, ki jih ureja pravni red EU, zlasti okvir za elektronske komunikacije. EU mora tako zagotoviti, da so vse predlagane spremembe ITR, ki bodo dogovorjene v Dubaju, v skladu z veljavno zakonodajo EU in EU ne omejujejo pri prihodnjih spremembah pravnega reda.

Komisija zato priporoča, da Svet sprejme priloženi sklep in EU tako omogoči, da se pogaja o reviziji ITR v Dubaju. Pravna podlaga za predlagani sklep Sveta je:

člen 218(9) PDEU za predlagani sporazumom s tretjimi državami in

člen 114 PDEU za s tem povezane pravne ukrepe, ki so bili že sprejeti za elektronske komunikacije in na katere lahko vpliva tak sporazum s tretjimi državami.

2. Vrsta in obseg razprav

Kot že navedeno, ITR določajo splošna načela za zagotavljanje in opravljanje mednarodnih telekomunikacij. Mednje spadajo posebne določbe za naslednja področja:

3. člen Mednarodno omrežje

4. člen Mednarodne telekomunikacijske storitve

5. člen Varstvo človekovega življenja in prednost telekomunikacij

6. člen Izračun pristojbin in računovodenje

7. člen Začasna prekinitev storitev

8. člen Razširjanje informacij

9. člen Posebne ureditve

10. člen Končne določbe

Dodatek 1 Splošne določbe o računovodenju

Dodatek 2 Dodatne določbe o pomorskih telekomunikacijah

Dodatek 3 Storitvene in priviligirane telekomunikacije

Na pogajanjih se lahko predlagajo spremembe, s katerimi se področje uporabe veljavnih ITR razširi s tehnološkega, pravnega ali tržnega vidika.

ITU je ustanovila delovno skupino Sveta ITU, ki naj bi revidirala ITR, potekajo pa tudi regionalna posvetovanja. Za EU je ustrezni regionalni forum Evropska konferenca uprav za pošto in telekomunikacije (CEPT), ki jo sestavlja 48 držav, med njimi tudi vse države članice EU. Evropska komisija se je udeležuje v svetovalni vlogi in ima pravico do sodelovanja v razpravah, nima pa pravice do glasovanja.

Delovna skupina Sveta se je pred konferenco v Dubaju zadnjič sestala od 20. do 22. junija 2012 v Ženevi. CEPT bo pripravljalne seje organiziral še v septembru in novembru 2012.

3. Priprava stališča EU

Države članice EU so se aktivno udeleževale delovne skupine Sveta ITU in razprav CEPT o ITR. Države članice EU so npr. pripravile več osnutkov „skupnih evropskih stališč“, ki bi jih CEPT lahko predložil na WCIT. Evropska komisija je bila kljub omejitvam, ki so posledica njenega trenutnega statusa, aktivna v obeh forumih.

2012/0207 (NLE)

Predlog

SKLEP SVETA

o stališču EU o reviziji Mednarodnih telekomunikacijskih pravil na Svetovni konferenci o mednarodnih telekomunikacijah ali pripravljalnih sejah

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 114 in člena 218(9) Pogodbe,

ob upoštevanju naslednjega:

(1) Mednarodna telekomunikacijska pravila (ITR) so bila sprejeta na Svetovni konferenci uprav za telegrafijo in telefonijo leta 1988 v Melbournu in od takrat niso bila revidirana.

(2) Vseh 27 držav članic Evropske unije je podpisnic ITR.

(3) Mednarodna telekomunikacijska zveza (ITU) je od 3. do 14. decembra 2012 v Dubaju sklicala konferenco, t. i. Svetovno konferenco o mednarodnih telekomunikacijah (WCIT), da bi se dogovorila o novem besedilu ITR.

(4) Evropska unija je sprejela zakonodajo, ki določa pravila za telekomunikacije, zlasti: (a) Direktivo 2009/140/ES Evropskega parlamenta in Sveta z dne 25. novembra 2009 o spremembi direktiv 2002/21/ES o skupnem regulativnem okviru za elektronska komunikacijska omrežja in storitve, 2002/19/ES o dostopu do elektronskih komunikacijskih omrežij in pripadajočih naprav ter o njihovem medomrežnem povezovanju in 2002/20/ES o odobritvi elektronskih komunikacijskih omrežij in storitev; (b) Direktivo 2009/136/ES Evropskega parlamenta in Sveta z dne 25. novembra 2009 o spremembah Direktive 2002/22/ES o univerzalnih storitvah in pravicah uporabnikov v zvezi z elektronskimi komunikacijskimi omrežji in storitvami, Direktive 2002/58/ES o obdelavi osebnih podatkov in varstvu zasebnosti na področju elektronskih komunikacij in Uredbe (ES) št. 2006/2004 o sodelovanju med nacionalnimi organi, odgovornimi za izvrševanje zakonodaje o varstvu potrošnikov; (c) Direktivo Komisije 2002/77/ES z dne 16. septembra 2002 o konkurenci na trgih za elektronska komunikacijska omrežja in storitve.

(5) Več predloženih predlogov za spremembe ITR se nanaša na vidike mednarodnih telekomunikacij, ki nedvomno spadajo v področje uporabe pravnega reda in politik EU, vključno z odnosi med regulativnimi organi in neodvisnimi komercialnimi operaterji, gostovanjem in varstvom osebnih podatkov. Ker so ITR za pogodbenice zavezujoči (razen če pogodbenica spremembi formalno ugovarja), mora Evropska unija sprejeti stališče o tistih vidikih predlaganih sprememb, ki bodo imeli pravni učinek.

(6) Stališče Evropske unije na WCIT mora biti tako, da bodo spremembe ITR v skladu z njenim pravnim redom.

(7) Evropska komisija bo ITU obvestila o zadevnih pristojnostih Evropske unije in njenih držav članic v takih zadevah.

(8) V okviru Evropske konference uprav za pošto in telekomunikacije (CEPT) so potekale seje, na katerih so se oblikovala skupna evropska stališča o reviziji ITR –

SPREJEL NASLEDNJI SKLEP:

Člen 1

Stališče Evropske unije na Svetovni konferenci o mednarodnih telekomunikacijah (WCIT), ki bo potekala od 3. do 14. decembra 2012, o zadevah, ki spadajo v njeno pristojnost, je tako, da so vse spremembe Mednarodnih telekomunikacijskih pravil v skladu s pravnim redom in cilji EU.

Stališče Evropske unije o takih zadevah predloži Evropska komisija v skladu s Prilogo 1.

Člen 2

O drugih zadevah, o katerih se bo razpravljalo na WCIT, si bodo države članice prizadevale zavzeti skupna stališča.

V Bruslju,

Za Svet

Predsednik

Priloga

(1) Glavni cilj Evropske unije na WCIT je zagotoviti, da vse spremembe Mednarodnih telekomunikacijskih pravil (ITR) prispevajo k razvoju informacijske družbe v korist vseh državljanov in uporabnikov telekomunikacij po vsem svetu, zlasti uporabnikov v Evropski uniji, ter da so v skladu s pravnim redom in politikami EU.

(2) Evropska unija o predlogih za spremembe na seji od 3. do 14. decembra 2012 v Dubaju in na vseh s tem povezanih pripravljalnih sejah zavzema naslednje stališče:

(a) ne podpira predlogov, ki niso v skladu s pravnim redom EU ali ki operaterjem nalagajo obveznosti, ki presegajo obveznosti, ki jih že določa pravni red EU;

(b) podpira predloge, ki spoštujejo suverenost držav članic ITU, zlasti priznavajo tista področja, ki spadajo med nacionalne zadeve, kot so kibernetski kriminal, vsebine, nacionalna varnost in obramba;

(c) podpira predloge, ki naj bi zagotovili, da so revidirani ITR še naprej na visoki ravni, strateški in tehnološko nevtralni, ter zavrača predloge, da bi bila priporočila ITU zavezujoča za države članice ITU in izvajalske agencije;

(d) podpira predloge, da se ohranita trenutno področje uporabe ITR in trenutni mandat ITU, ter zavrača predloge, da se področje uporabe razširi na področja, kot so usmerjanje internetnega prometa in vprašanja, povezana z vsebino;

(e) podpira predloge za spoštovanje človekovih pravic pri mednarodnih telekomunikacijah, podpira predloge za spoštovanje zasebnosti in varstva osebnih podatkov pri osebnih podatkih in komunikacijah (s pridržkom iz točke 2(a));

(f) podpira ukrepe za tesnejše mednarodno sodelovanje pri varnosti omrežij, ki se uporabljajo za mednarodni telekomunikacijski promet;

(g) podpira ukrepe za spodbujanje konkurence, s katerimi naj bi se znižale cene ter s komercialnimi pogajanji na prostem in poštenem trgu dosegla večja preglednost cen za mednarodni telekomunikacijski promet,

(h) ne podpira predlogov, da se v ITU ustanovijo mehanizmi za reševanje sporov med operaterji, saj taki mehanizmi niso potrebni;

(i) podpira predloge, da se lahko pomorske komunikacije zaračunavajo na ekonomsko učinkovit način.

Da se zagotovi izrecnost točke (2)(a), je strinjanje EU s končnim rezultatom izrecno odvisno od predložitve formalne izjave EU o uporabnosti regulativnih določb EU drugim udeležencem in se glasi, kot sledi:

„S podpisom končnih aktov Svetovne konference o mednarodnih telekomunikacijah (v Dubaju leta 2012) delegacije držav članic Evropske unije izjavljajo, da bodo te države Mednarodna telekomunikacijska pravila (ITR) uporabljala v skladu z obveznostmi po Pogodbi o ustanovitvi Evropske unije.“